BROJ: 711-I-2190-P-257-21/22-03-21

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Josipa Aladrovića, ministra rada, mirovinskog sustava, obitelji i socijalne politike do 29. travnja 2022.,** na 187. sjednici, održanoj 23. rujna 2022.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Josipa Aladrovića, ministra rada, mirovinskog sustava, obitelji i socijalne politike do 29. travnja 2022., neće se pokrenuti, s obzirom da navodi iz prijave da bi isti kršio mjeru izolacije izrečenu zbog bolesti Covid-19 ne upućuju na moguću povredu neke od odredbi ZSSI-a.**

Obrazloženje

Protiv dužnosnika Josipa Aladrovića, ministra rada mirovinskog sustava, obitelji i socijalne politike, podnesena je dana 02. studenog 2021.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-5317-P-257/21-01-5, povodom koje se vodi predmet broj P-257/21.

U navedenoj prijavi prijavitelj ističe kako je dužnosnik Josip Aladrović dana 25. listopada objavio da je pozitivan na koronavirus, dok je osam dana kasnije od strane građana zatečen u šetnji kvartom, slijedom čega je potrebno utvrditi je li dužnosnik kršio mjeru samoizolacije.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi RH) dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Josip Aladrović obnašao dužnost ministra rada i mirovinskog sustavau mandatu19.7.2019. do 22.7.2020. te ministra rada mirovinskog sustava, obitelji i socijalne politikeu mandatuod 23. srpnja 2020. godine do 29. travnja 2022. Stoga je, povodom obnašanja navedenih dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je od podnositelja prijave dana 01. lipnja 2022. zatražilo da nadopuni njezin sadržaj, odnosno istu konkretizira iznošenjem okolnosti koje bi upućivale da je dužnosnik počinio moguću povredu odredbi ZSSI-a, a koju nadopunu Povjerenstvo nije zaprimilo do dana donošenja ove odluke.

Naime, eventualno postupanje protivno mjeri samoizolacije koje se izriče nakon utvrđivanja pozitivnog statusa na koronavirus samo po sebi ne upućuje na mogućnost da je dužnosnik postupao suprotno odredbama ZSSI-a, već da je eventualno moglo doći do kršenja drugih zakona.

Kako iz podnesene prijave Povjerenstvo nije steklo saznanja iz kojih bi proizlazilo da je u postupanju prijavljenog dužnosnika došlo do moguće povrede odredbi ZSSI-a, a okolnosti iz podnesene prijave nisu obuhvaćene djelokrugom rada i nadležnošću Povjerenstva, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Josip Aladrović, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana